**Ministru kabineta noteikumu projekta**

**„Grozījumi Ministru kabineta 2016.gada 21.jūnija noteikumos Nr.403 “Darbības programmas „Izaugsme un nodarbinātība” 5.3.1. specifiskā atbalsta mērķa „Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2016.gada 21.jūnija noteikumos Nr.403 “Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi” (turpmāk – MK noteikumu projekts) ir izstrādāts, pamatojoties uz Ministru kabineta 2016.gada 21.jūnija noteikumu Nr.403 “Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” īstenošanas noteikumi” (turpmāk – Ministru kabineta noteikumi Nr.403) 6. un 8. punktu, kas paredz specifiskā atbalsta īstenošanu četrās atlases kārtās, bet apstiprināto Ministru kabineta noteikumu Nr.403 pielikumā ir noteikts tikai pirmās atlases kārtas projektu saraksts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumi Nr.403 nosaka specifiskā atbalsta ieviešanu ierobežotas projektu iesniegumu atlases veidā četrās atlases kārtās, katrai kārtai pieejamo finansējumu un noteikumu pielikumā ir pievienots pirmās atlases kārtas notekūdeņu centralizēto savākšanas pakalpojuma aglomerāciju[[1]](#footnote-2) ar cilvēkekvivalentu (turpmāk – CE) lielāku par 10 000 saraksts, norādot katrai aglomerācijai maksimālo pieejamo Kohēzijas fonda (turpmāk – KF) līdzfinansējuma apjomu, projektā sasniedzamo uzraudzības rādītāju gala vērtību un tā starpvērtību.  Tā kā atbilstoši Ministru kabineta noteikumiem Nr.403 Eiropas Savienības fondu 2014.-2020.gada plānošanas perioda Darbības programmas “Izaugsme un nodarbinātība” 5.3.1. specifiskā atbalsta mērķa “Attīstīt un uzlabot ūdensapgādes un kanalizācijas sistēmas pakalpojumu kvalitāti un nodrošināt pieslēgšanas iespējas” (turpmāk – SAM 5.3.1.) ietvaros ir izsludināta projektu iesniegumu pirmās atlases kārtas projektu iesniegšana un notiek projektu iesniegumu vērtēšana atbilstoši Uzraudzības komitejā 2016.gada 2.jūnijā apstiprinātajiem projektu iesniegumu vērtēšanas kritērijiem, tad attiecībā uz pirmās atlases kārtas projektiem netiek mainīti ne ieviešanas nosacījumi, ne arī pieejamais finansējums un sasniedzamie rezultāti.  Tomēr Ministru kabineta noteikumi Nr.403 neparedz pārējo atlases kārtu ietvaros atbalstāmo aglomerāciju sarakstu, tām pieejamo finansējumu un sasniedzamos rādītājus. Lai precizētu otrās un trešās atlases kārtas projektu sarakstu, VARAM 2016.gadā pabeidza 2014.gadā uzsākto SAM 5.3.1. priekšatlases procesu ūdenssaimniecības attīstībai notekūdeņu pakalpojumu aglomerācijās ar CE virs 2000, nosūtot uzaicinājumus iesniegt projekta izmaksu un ieguvumu analīzi (turpmāk – IIA), kā arī citus investīciju pamatojošos dokumentus. Pieprasījumi tika nosūtīti potenciālajiem projektu iesniedzējiem aglomerācijās ar CE virs 2000, kuras pēc priekšatlases pirmā posma tika iekļautas rezerves sarakstā vai kuras dažādu iemeslu dēļ 2015.gadā nespēja sagatavot priekšatlases otrā posma IIA un citus nepieciešamos priekšatlases dokumentus. Tāpat vairākām aglomerācijām, kurām pēc priekšatlasē sākotnēji iesniegto IIA datiem tika konstatēts, ka potenciālie ūdenssaimniecības attīstības projekti ir izmaksu ietilpīgi un plānotie izdevumi uz papildu ar pieslēgumu nodrošināto mājsaimniecības vienu iedzīvotāju ir pārāk lieli, tika lūgts precizēt sākotnējos IIA aprēķinus. IIA priekšatlasē tika pieprasīta, lai pārliecinātos par projekta un projekta iesniedzēja finanšu ilgtspēju, ko novērtē atbilstoši Eiropas Komisijas izstrādātajām vadlīnijām *“Guide to Cost-Benefit Analysis of Investment Projects Economic appraisal tool for Cohesion Policy 2014 – 2020”* (pieejamas tīmekļvietnē:  <http://ec.europa.eu/regional_policy/sources/docgener/studies/pdf/cba_guide.pdf>) ar sekojošiem projekta *dzīvotspējas rādītājiem*:   * finanšu investīciju neto tagadnes vērtības rādītājs, kuram ir jābūt mazākam par 0, kas apliecina, ka nepieciešams KF līdzfinansējums projektam; * finanšu investīciju atdeves rādītājs, kuram ir jābūt mazākam par diskonta likmi, kas tiek izmantota IIA finanšu aprēķinos (t.i., mazākai par nominālo finansiālo diskonta likmi), kas apliecina, ka nepieciešams KF līdzfinansējums projektam.   Atsevišķi sabiedrisko ūdenssaimniecības pakalpojumu sniedzēji notekūdeņu pakalpojumu aglomerācijās (Krāslava, Gulbene, Babīte), atbildot uz VARAM 2016.gada priekšatlases informācijas pieprasījumu, atteicās pretendēt uz KF atbalstu SAM 5.3.1. ietvaros. Atteikuma iemesli ir saistīti ar dažādiem faktoriem - nav nepieciešama papildus kanalizācijas ārējo inženiertīklu izbūve, norit sabiedrisko ūdenssaimniecības pakalpojumu sniedzēja reorganizācija vai ir ierobežotas finansējuma saņēmēja iespējas uzņemties papildu saistības projekta īstenošanai.  Otrās un trešās atlases kārtas projektu saraksts sastādīts atbilstoši 2015.gadā veiktās SAM 5.3.1. priekšatlases principiem un rezultātiem (par ko detalizētāka informācija pieejama Eiropas Savienības struktūrfondu un Kohēzijas fonda Uzraudzības komitejas e-portfelī ievietotajos materiālos  [*https://komitejas.esfondi.lv/\_layouts/15/start.aspx#/SitePages/Home.aspx*](https://komitejas.esfondi.lv/_layouts/15/start.aspx#/SitePages/Home.aspx))*,* 2016.gada precizētajiem priekšatlases rezultātiem. Tāpat tika ņemts vērā 2016.gada ziņojumā Eiropas Komisijai par Direktīvas 91/271/EEK prasību izpildi paziņotais, ka atbilstoši 2014.gada datiem vairākas sākotnēji priekšatlasē iekļautās aglomerācijas ir ar CE mazāku par 2000, līdz ar to uz šīm notekūdeņu pakalpojumu aglomerācijām neattiecas Direktīvas 91/271/EEK prasības: Aloja, Koknese, Mazsalaca, Vaiņode, Viesīte, Zilupe. EK ziņojuma izstrādes laikā tās tika informētas par to CE vērtībām.  MK noteikumu projekts paredz otrajā atlases kārtā iekļaut visas aglomerācijās, kas sākotnējā noteikumu redakcijā tika plānotas kā otrajā un trešajā atlases kārtā iekļaujamās aglomerācijas, attiecīgi trešajā kārtā iekļaujot aglomerācijas, kas iepriekš tika norādītas kā ceturtās atlases kārtas aglomerācijas atbilstoši Anotācijā un Sākotnējā novērtējumā sniegtajam pamatojumam. MK noteikumu projektā iekļautajām otrās un trešās atlases kārtas aglomerācijām projektu summas un sasniedzamie iznākuma rādītāji norādīti atbilstoši priekšatlasē iesniegtajiem datiem, bet starpposma iznākuma rādītāji netiek noteikti, jo uz starpposma rādītāju sasniegšanas termiņu šo atlases kārtu projektos plānotie būvdarbi vēl nebūs pabeigti.  Ievērojot Darbības programmā noteiktās ūdenssaimniecības attīstības investīciju prioritātes, un to, ka no vairākām aglomerācijām priekšatlases laikā tika saņemta informācija:   * par vēlmi izbūvēt jaunus kanalizācijas ārējos inženiertīklus pēc iepriekšējo investīciju projektu īstenošanas paplašinātajās aglomerāciju robežās (Rīga, Babīte, Auce), * par nepieciešamajiem ieguldījumiem notekūdeņu attīrīšanas iekārtu darbības uzlabošanā, paredzot trešējo attīrīšanu (Aizpute, Lubāna, kā arī Aloja un Mazsalaca),   kā arī aplēšot, ka izsludinātajās atlasēs var veidoties finansējuma ietaupījums, bet ir nepieciešams veikt detalizētu minēto vajadzību izvērtēšanu, t.sk., izvērtējot šo investīciju ieteikumi uz uzraudzības rādītāju sasniegšanu, tad noteikumu projekts paredz ceturtās atlases kārtas organizēšanu aglomerācijām ar cilvēkekvivalentu lielāku par 2000, šai kārtai novirzot pirmajā, otrajā un trešajā projektu iesniegumu atlases kārtā neizlietoto KF finansējumu. Ceturtajā kārtā atbalstāmo aglomerāciju saraksts un tās ietvaros atbalstāmie pasākumi tiks precizēti, sagatavojot jaunus MK noteikumu grozījumus.  Atbilstoši SAM 5.3.1. priekšatlasē sabiedrisko ūdenssaimniecības pakalpojumu sniedzēju aptaujā sniegtajai informācijai, kas jau tika izmantota SAM 5.3.1.investīciju pamatojumam Sākotnējā novērtējumā, ir apkopoti dati par nepieciešamajām investīcijām aglomerācijās ar CE lielāku par 2000 ūdensapgādes un kanalizācijas sistēmu attīstībai atbilstoši Darbības programmā SAM 5.3.1. noteiktajām investīciju prioritātēm:  1) *kanalizācijas tīklu pieejamības uzlabošana* – jaunu kanalizācijas tīklu un objektu izbūvei 215 milj. *euro*;  2) *notekūdeņu attīrīšanas iekārtu darbības uzlabošana, nodrošinot trešējo attīrīšanu aglomerācijās, kur CE virs 2000* – 0,9 milj. *euro* (Aizpute, Lubāna);  3) *pieslēgumu izveide centralizētajiem kanalizācijas tīkliem, sniedzot atbalstu nabadzības un sociālās atstumtības riska pakļautajām iedzīvotāju grupām* – Sākotnējā novērtējumā tika secināts, ka nav iespējams sniegt ES fondu atbalstu nabadzības un sociālās atstumtības riska pakļautajām iedzīvotāju grupām, jo pastāv virkne juridisku, praktisku un arī finansiālu šķēršļu, turklāt šo pieslēgumu izveidošana ūdensapgādes uzņēmumiem ilgtermiņā var radīt tikai zaudējumus, kas iestāsies situācijā, ja minētās iedzīvotāju grupas pārstāvji ilgstoši nespēs veikt maksājumus par saņemtiem pakalpojumiem;  4) *papildu pasākumu veikšana notekūdeņu attīrīšanas iekārtu uzlabošanai apdzīvotās vietās, kur CE 200-2000, uzlabojot riska ūdensobjektu vides stāvokli* – vajadzības norādītas 0,9 milj. *euro* apmērā Alojai un Mazsalacai;  5) *dzeramā ūdens infrastruktūras attīstība, lai nodrošinātu dzeramā ūdens kvalitāti atbilstoši direktīvai 98/83/EC* – jaunu dzeramā ūdens ieguves, sagatavošanas un uzglabāšanas infrastruktūras objektu izbūves vai rekonstrukcijas darbu veikšanai 44,6 milj. *euro*.  Ierobežota finansējuma apstākļos ir plānots ES fondu atbalsts, lai tiktu panākta visu aglomerāciju atbilstība Direktīvas 91/271/EEK prasībām, nodrošinot aglomerācijās radīto notekūdeņu atbilstošu savākšanu atbilstoši Darbības programmas pirmajai investīciju prioritātei, savukārt finansējuma atlikuma un ietaupījuma gadījumā tiks papildu izvērtētas iespējas nākošo investīciju prioritāšu ieviešanai.  Papildus, ir veikti redakcionāli precizējumi MK noteikumu projekta 28.punktā, 25.1. un 26.3. apakšpunktā, skaidri nosakot, ka attiecināmas ir arī tādas būvuzraudzības līgumu izmaksas, kas paredz būvdarbu inženiertehnisko uzraudzību atbilstoši starptautiskiem būvdarbu līgumu veidiem, piemēram, Starptautiskāsinženierkonsultantufederācijas (turpmāk - FIDIC) līgumu veidnēs noteikto Inženiera pienākumu veikšanu. Jau iepriekš MK noteikumos Nr.403 25.1.apakšpunktā kā attiecināmās izmaksas tika noteiktas kanalizācijas ārējo inženiertīklu būvuzraudzības izmaksas, ja to veikšanu nosaka būvniecību regulējošie normatīvie akti. Ņemot vērā, ka:   * gan būvuzraudzības līguma, gan, piemēram, FIDIC Inženiera pakalpojumu līguma mērķis ir vienāds – nodrošināt pasūtītāja tiesības un intereses būvdarbu veikšanas procesā, kā arī nepieļaut atkāpes no būvniecības dokumentācijas un cita veida pārkāpumus * arī MK noteikumu Nr.403 34.3.apakšpunkts papildus precizē Vispārīgajos būvnoteikumos paredzēto būvuzrauga pienākumu klāstu,   SAM 5.3.1. noteikumu izpratnē būvuzraudzību var pielīdzināt, piemēram, FIDIC līgumu veidnēs noteiktajiem Inženiera pienākumiem. Tomēr, ievērojot ar 2016.gada 19.oktobra vēstuli saņemto Latvijas Inženierkonsultantu asociācijas priekšlikumu par nepieciešamību skaidri un nepārprotami noteikt atbalstāmās darbības attiecībā uz projektu inženiertehnisko uzraudzību, noteikumu projekts paredz precizēt jēdzienu “būvuzraudzība”, to izsakot kā “būvuzraudzība, tai skaitā inženiertehniskā uzraudzība”, tādējādi nepārprotami definējot, ka SAM 5.3.1. ietvaros ir atbalstāmas būvuzraudzības, tai skaitā inženiertehniskās uzraudzības izmaksas.  Tāpat atbilstoši Energoefektivitātes likumā 15.panta ceturtajai daļai, noteikumu projekts nosaka papildu pienākumu finansējuma saņēmējam, kas projektā paredzējis MK noteikumu Nr.403 25.2.un 25.3.apakšpunktā minētās attiecināmās izmaksas, turpmākos trīs gadus pēc projekta īstenošanas ik gadu sniegt informāciju par objekta enerģijas patēriņu pirms un pēc projekta īstenošanas. Šī prasība ir attiecināma uz objektiem ar enerģijas patēriņu (piemēram, kanalizācijas sūkņu stacijām).  Pamatojoties uz Ministru kabineta 2016.gada 10.novembra ārkārtas sēdes protokola Nr.61 43.§ “Informatīvais ziņojums “Par lielā projekta “Vēsturiski piesārņoto vietu “Inčukalna sērskābie gudrona dīķi” sanācijas darbi” pabeigšanas finansēšanu Eiropas Savienības fondu 2014.-2020.gada plānošanas perioda ietvaros”” 2.3.apakšpunktu, kurā noteikts, ka ir nepieciešams samazināt SAM 5.3.1. pieejamo finansējumu snieguma rezerves apmērā - 7 830 726 *euro*, to novirzot biotopu atjaunošanai pēc 2018.gada 31.decembra, ja tiek saņemts pozitīvs Eiropas Komisijas lēmums par snieguma ietvarā noteikto rādītāju izpildi, noteikumu projektā veiktas izmaiņas attiecībā uz SAM 5.3.1. kopējo pieejamo finansējumu, kā arī vienlaikus precizēts finansējuma sadalījums pa projektu iesniegumu atlases kārtām. Noteikumu projekts paredz SAM 5.3.1. piešķirtā KF finansējuma samazinājumu par snieguma rezerves summu 7 830 726 *euro*, līdz ar to SAM 5.3.1. piešķirtā KF finansējums veido 118 743 460 *euro*. Samazinot SAM 5.3.1. pieejamo finansējumu par snieguma rezerves summu, precizējumi šīs anotācijas III sadaļa “Tiesību akta projekta ietekme uz valsts budžetu un pašvaldību budžetiem” nav nepieciešami, jo sākotnējā noteikumu anotācijā norādītais budžeta plāns neietvēra snieguma rezerves summu.  Kā jau iepriekš norādīts, tad projektu iesniegumu pirmajai atlases kārtai pieejamais finansējums netiek mainīts, savukārt otrajai atlases kārtai pieejamais kopējais pieejamais finansējums ir vismaz 53 441 426 *euro*, tai skaitā KF finansējums – 45 425 212 *euro* un nacionālais finansējums, ko veido privātais un pašvaldību finansējums, – vismaz 8 016 214 *euro,* trešajai atlases kārtai pieejamais kopējais pieejamais finansējums ir ne mazāk kā 13 773 853 *euro*, tai skaitā KF finansējums – 11 707 775 *euro,* nacionālais privātais finansējums vismaz 2 066 078 *euro,* savukārt ceturtajai atlases kārtai pieejamais finansējums ir vismaz 3 074 790 *euro*, tai skaitā KF finansējums – 2 613 571 *euro* un nacionālais finansējums, ko veido privātais un pašvaldību finansējums, – vismaz 461 219 *euro*. |
| 3. | Projekta izstrādē iesaistītās institūcijas | Nav. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK noteikumu projekts šo jomu neskar. |
| 2. | Tiesiskā regulējuma ietekme uz tautsaimniecību un administratīvo slogu | Nav paredzams, ka projektu īstenošanai būs ietekme uz sociālo sfēru, pārvaldes iestāžu funkcijām un cilvēkresursiem, kā arī uz valsts un pašvaldību informācijas sistēmām. SAM 5.3.1. neietekmēs spēkā esošo tiesību normu sistēmu. Vērtējot SAM 5.3.1. īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums ne potenciālajiem finansējuma saņēmējiem, ne fondu vadībā iesaistītajām institūcijām. |
| 3. | Administratīvo izmaksu monetārs novērtējums | MK noteikumu projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes ir nodrošinātas noteikumu projekta izstrādes un starpinstitūciju saskaņošanas procesa laikā, t.sk., MK noteikumu projektu divas nedēļas pirms tā izsludināšanas Valsts sekretāru sanāksmē, publicējot VARAM tīmekļvietnē varam.gov.lv.  Informācija par SAM 5.3.1. ietvaros atbalstāmajām darbībām, kā arī potenciāli atbalstāmo aglomerāciju saraksta izstrādes principiem ir ziņota 2016.gada Uzraudzības komitejas un Apakškomitejas sēdēs un iekļauta tajās izskatītajos materiālos. |
| 2. | Sabiedrības līdzdalība projekta izstrādē | Nav. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Vides aizsardzības un reģionālās attīstības ministrija kā atbildīgā iestāde, Centrālā finanšu un līgumu aģentūra kā sadarbības iestāde un sabiedrisko ūdenssaimniecības pakalpojumu sniedzēji kā finansējuma saņēmēji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Anotācijas III., IV., V sadaļa – projekts šo jomu neskar.

Iesniedzējs:

vides aizsardzības un reģionālās

attīstības ministrijas ministrs K.Gerhards

Vīza:

valsts sekretārs R.Muciņš

14.02.2017. 16:33

2032

I.Opermane, 66016745

ilze.opermane@varam.gov.lv

1. Aglomerācija ir zona, kurā iedzīvotāju skaits un/vai ekonomiskās aktivitātes ir pietiekami koncentrētas, lai tehniski un ekonomiski būtu pamatota notekūdeņu centralizēta savākšana un novadīšana uz notekūdeņu attīrīšanas iekārtām vai uz to galīgās novadīšanas vietu vidē. [↑](#footnote-ref-2)